Broj: 711-I-1176-M-75/21-02-12

Zagreb, 25. lipnja 2021.

**Povjerenstvo za odlučivanje o sukobu interesa (**u daljnjem tekstu: Povjerenstvo) u sastavu Davorina Ivanjeka, zamjenika predsjednice Povjerenstva, te Tončice Božić i Aleksandre Jozić-Ileković, kao članica Povjerenstva, na temelju članka članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Anite Krok, općinske načelnice Općine Konjščina**, za davanjem mišljenja Povjerenstva, na 133. sjednici, održanoj 2. srpnja 2021., donosi sljedeće:

**MIŠLJENJE**

**I. Temeljem odredbe članka 13. stavka 2. ZSSI-a, nema zapreke da dužnosnica Anita Krok za vrijeme profesionalnog obnašanja dužnosti općinske načelnice Općine Konjščina obavlja poslove voditeljice mjere iz obiteljsko-pravne zaštite Centra za socijalnu skrb te da za obavljanje istih prima ugovorenu naknadu, s obzirom da opseg i dinamika obavljanja tih poslova ne predstavlja obavljanje drugih poslova u smislu redovitog i stalnog zanimanja.**

**II. Istovremeno obnašanje dužnosti općinske načelnice Općine Konjščina i obavljanje funkcije članice Upravnog vijeća Centra za socijalnu skrb Zlatar Bistrica, predstavlja povredu članka 14. stavku 1. ZSSI-a, stoga je dužnosnica Anita Krok ispravno postupila zatraživši razrješenje s potonje funkcije.**

Obrazloženje

Zahtjev za davanjem mišljenja Povjerenstva podnijela je dužnosnica Anita Krok, općinske načelnice Općine Konjščina. U knjigama ulazne pošte zahtjev je zaprimljen 25. lipnja 2021., pod poslovnim brojem 711-U-2903-M-75/21-01-5, povodom kojeg se vodi predmet broj M-75/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i Anita Krok, povodom obnašanja dužnosti općinske načelnice Općine Konjščina, obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu navodi da je prije početka mandata obavljala poslove voditeljice mjere iz obiteljsko-pravne zaštite (rješenjem Centara za socijalnu skrb imenovana je stručnim voditeljem te joj je to bio drugi dohodak na koji su plaćani doprinosi i porezi). Rješenja o obavljanju navedenih poslova su bila do 30.6.2021., a ona nakon tog datuma takve poslove više neće obavljati, ali ju zanima je li u kakvom sukobu zbog obavljanja dužnosti i obavljanja poslova voditeljice mjere honorarno. Dužnosnica također navodi da je članica Upravnog vijeća Centra za socijalnu skrb Zlatar Bistrica, imenovana od strane Krapinsko-zagorske županije i zatražila je nakon stupanja na dužnost razrješenje, također ju zanima radi li se u toj situaciji o sukobu interesa.

U izvješću o imovinskom stanju koje je dužnosnica podnijela Povjerenstvu povodom stupanja na dužnost općinske načelnice Općine Konjščina dužnosnica je navela da dužnost obnaša profesionalno.

Uvidom u Registar dužnosnika kojeg ustrojava i vodi Povjerenstvo utvrđeno je da dužnosnica Anita Krok dužnost općinske načelnice Općine Konjščina obnaša od 2. lipnja 2021.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Stavkom 2. istog članka ZSSI-a propisano je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova. Prema članku 14. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, a prema stavku 4. istog članka Zakona predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Člankom 90. Zakona o lokalnoj i područnoj (regionalnoj) samoupravi („Narodne novine“, broj: 33/01., 60/01., 129/05., 109/07., 125/08., 36/09., 36/09., 150/11., 144/12., 19/13. i 137/15., 123/17., 98/19. i 144/20.) propisano je da općinski načelnik, gradonačelnik, župan i njihovi zamjenici mogu odlučiti hoće li dužnost na koju su izabrani obavljati profesionalno ili volonterski. Osobe koje dužnost obavljaju profesionalno, za vrijeme profesionalnog obavljanja dužnosti ostvaruju pravo na plaću kao i druga prava iz rada, a vrijeme obavljanja dužnosti uračunava im se u staž osiguranja. Osobe koje dužnost obavljaju volonterski, imaju pravo na naknadu za rad. Ministarstvo uprave, Uprava za politički sustav, državnu upravu te lokalnu i područnu (regionalnu) samoupravu, klasa: 023-01/15-01/67, urbroj: 515-02-02/1-15-1 u mišljenju od 10. lipnja 2015.g., navodi da se obnašanje dužnosti općinskog načelnika, gradonačelnika, župana i njihovih zamjenika ne može vezivati uz rad u određenom radnom vremenu, jer sama priroda obavljanja dužnosti podrazumijeva rad i djelovanje dužnosnika neovisno o satnici, odnosno vremenu u kojem obnaša dužnost, a nikako ne podrazumijeva rad u točno određeno radno vrijeme, slijedom čega lokalni dužnosnici niti nemaju radno vrijeme.

Imajući u vidu da su drugi poslovi koje dužnosnica navodi poslovi stručne pomoći i podrške u određenim obiteljima, za obavljanje kojih centri donose rješenja o obveznim odlascima u takve obitelji jednom do dvaput tjedno, a mjere se izriču na razdoblja od šest mjeseci do godine dana, Povjerenstvo zaključuje da ih dužnosnica ne bi obavljala u vremenu i opsegu koji bi predstavljao obavljanje drugih poslova u smislu redovitog i stalnog zanimanja u smislu članka 13. stavka 2. ZSSI-a. Slijedom navedenog, ne postoji zapreka da dužnosnica za vrijeme profesionalnog obnašanja dužnosti općinske načelnice Općine Konjščina obavlja navedene poslove voditeljice mjere iz obiteljsko-pravne zaštite te da za obavljanje istih prima ugovorenu naknadu.

Nadalje, ukazuje se dužnosnici da je na temelju članka 8. i članka 13. stavka 4. ZSSI-a dužna, za vrijeme u kojem će uz istovremeno obnašanje dužnosti općinske načelnice Općine Konjščina obavljati i navedene poslove voditeljice mjere iz obiteljsko-pravne zaštite, u izvješću o imovinskom stanju navesti podatke o obavljanju drugih poslova ili djelatnosti za vrijeme trajanja mandata kao i prihode koje stječe po toj osnovi, istekom godine u kojoj su prihodi ostvareni.

U vezi situacije razrješenja dužnice Anite Krok s funkcije članice Upravnog vijeća Centra za socijalnu skrb Zlatar Bistrica, Povjerenstvo ističe kako dužnosnici sukladno članku 14. stavku 1. ZSSI-a ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima, slijedom čega je traženjem razrješenja dužnosnica postupila ispravno, kako se ne bi našla u povredi odredbe članka 14. stavka 1. ZSSI-a, osim iznimnih situacija, članstva u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, propisanih člankom 14. stavkom 2. ZSSI-a.

Slijedom svega navedenog, odlučeno je kao u izreci.

ZAMJENIK PREDSJEDNICE POVJERENSTVA

Davorin Ivanjek, dipl.iur.

Dostaviti:

1. Dužnosnica Anita Krok, elektronička dostava
2. Objava na internetskoj stranici Povjerenstva
3. Pismohrana